กำเงินรอซื้อหุ้นกู้แบงก์กสิกรไทยดอก4.5%
“กสิกรไทย” ยื่น ก.ล.ต. ออกหุ้นกู้ด้อยสิทธิอายุ 10 ปี จ่ายดอกเบี้ย 4.5% วงเงินไม่เกิน 2.2 หมื่นล้านบาท ขายนักลงทุน 10 ก.พ.
1 ก.พ. 2555

“กสิกรไทย” ยื่น ก.ล.ต. ออกหุ้นกู้ด้อยสิทธิอายุ 10 ปี จ่ายดอกเบี้ย 4.5% วงเงินไม่เกิน 2.2 หมื่นล้านบาท ขายนักลงทุน 10 ก.พ.
นายจงรัก รัตนเพียร รองกรรมการผู้จัดการ ธนาคารกสิกรไทย กล่าวว่า ธนาคารได้ยื่นเสนอขอออกหุ้นกู้ด้อยสิทธิอายุ 10 ปี จ่ายดอกเบี้ย 4.5% ในวงเงินไม่เกิน 2.2 หมื่นล้านบาท ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว โดยจะเสนอขายให้แก่ผู้ลงทุนทั่วไป ผู้ลงทุนรายใหญ่ และผู้ลงทุนสถาบันในประเทศ ระหว่างวันที่ 10-20 ก.พ.นี้
นายจงรัก กล่าวว่า หุ้นกู้ดังกล่าวเป็นหุ้นกู้ด้อยสิทธิ ธนาคารจึงสามารถไถ่ถอนได้ก่อนครบกำหนดหลังจาก 5 ปี เพื่อจัดการเงินทุนระยะยาว โดยธนาคารมีแผนนำมารองรับการขยายสินเชื่อในปีนี้ ซึ่งไม่เกี่ยวกับพระราชกำหนด (พ.ร.ก.) แก้หนี้กองทุนเพื่อการฟื้นฟูและพัฒนาระบบสถาบันการเงิน ที่จะส่งผลให้ธนาคารระดมเงินฝากยากขึ้น
อย่างไรก็ดี หุ้นกู้ด้อยสิทธิประเภทนี้ ธนาคารแห่งประเทศไทย (ธปท.) ยังอนุญาตให้นับอยู่ในกองทุนขั้นที่ 2 ได้หากออกภายในปีนี้ ซึ่งจะทำให้เงินกองทุนขั้นที่ 2 ของธนาคารเพิ่มเป็น 6% จากปัจจุบันอยู่ที่ 3-4% แต่เมื่อถึงปี 2556 ธปท.ให้ยกเลิกนับหุ้นกู้ด้อยสิทธิในกองทุนขั้นที่ 2 ซึ่งรวมถึงหุ้นกู้ด้อยสิทธิที่ออกไปก่อนหน้านี้ จึงจะทำให้ปีหน้าเงินกองทุนขั้นที่ 2 ของธนาคารกลับมาอยู่ในระดับเดิมที่ 3-4%
ทั้งนี้ บริษัท ฟิทช์ เรทติ้งส์ (ประเทศไทย) จัดอันดับเครดิตภายในประเทศระยะยาวของหุ้นกู้ด้อยสิทธิดังกล่าวไว้ที่ระดับ AA-
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย กล่าวว่า ธนาคารอยู่ระหว่างการพิจารณาอัตราดอกเบี้ยเงินกู้และเงินฝาก ซึ่งจะประกาศลดเร็วๆ นี้ ก่อนหน้านี้ธนาคารกรุงไทยได้ปรับลดดอกเบี้ยเงินกู้และเงินฝากออมทรัพย์ลง 0.125% เป็นธนาคารแรกและธนาคารเดียว